Folketing
2008-05-14

Jeg skal være den første til at ønske, at landets kommuner brugte flere penge på kultur, for kultur er en investering i menneskelig udvikling og dermed også en investering i samfundsudvikling, og det er noget, der betyder utrolig meget for mange mennesker, også for bosætningen udeomkring i mange kommuner. Men det er jo selvfølgelig ikke kulturministeren ubekendt, at den her regering om nogen har lagt så stram en økonomisk styring på kommunerne, at de jo bliver nødt til at gå ind og prioritere og ofte kommer til at prioritere kultur fra. Ministeren ved udmærket, at der i de sidste 2 år er blevet skåret voldsomt - forholdsvis meget - på biblioteksdriften rundtomkring i landets kommuner i forhold til andre områder. Og det skyldes jo, at man er nødt til at prioritere. Så er ministeren med sin stramme udgiftsstyring i forhold til kommunerne ikke selv skyld i, at man ikke kan investere i kultur?